b"\n_START_ARTICLE_\nKasekemvi\n_START_SECTION_\n\xc5\xbdivljenjepis\n_START_PARAGRAPH_\nKasekemvija se obi\xc4\x8dajno obravnava kot naslednika Peribsena, \xc4\x8deprav nekateri egiptologi trdijo, da je med njima vladal faraon Kasekem. Ve\xc4\x8dina egiptologov je prepri\xc4\x8dana, da sta Kasekem in Kasekemvi ista oseba. Kasekem je morda spremenil svoje ime v Kasekemvi po ponovni zdru\xc5\xbeitvi Gornjega in Spodnjega Egipta po dr\xc5\xbeavljanjski vojni med prista\xc5\xa1i boga Hora in Seta. Drugi egiptologi so prepri\xc4\x8dani, da je po zatrtju upora v Nubiji in vrnitvi v domovino porazil vladajo\xc4\x8dega faraona  Peribsena, s \xc4\x8dimer so se kon\xc4\x8dali notranji spori v drugi dinastiji. Sledila je ponovna zdru\xc5\xbeitev obeh Egiptov._NEWLINE_Kasekemvi je edinstven vladar v egip\xc4\x8danski zgodovini, ker je imel na svojem sereku simbola Hora in Seta. Nekateri egiptologi so prepri\xc4\x8dani, da je s tem posku\xc5\xa1al zdru\xc5\xbeiti frakciji prista\xc5\xa1ev prvega in drugega boga. Po njegovi smrti je Set za vedno izginil s serekov.  Bil je prvi kralj, ki je gradil spomenike samemu sebi. _NEWLINE_Razen tega je po ponovni zdru\xc5\xbeitvi Egiptov opravil obse\xc5\xbena gradbena dela v el-Kabu, Hierakonpolu in Abidu. Edinstvena in ogromna grobnica v Abidu, zadnja zgrajena v tej nekropoli (grobnica V), je trapezne oblike. Dolga je 70 m. Na severnem koncu je \xc5\xa1iroka 17 m, na ju\xc5\xbenem pa 10 m in ima 58 prostorov. Pred nedavnimi odkritji gradenj iz prve dinastije  je njena  osrednja pogrebna dvorana veljala za najstarej\xc5\xa1o zgradbo iz lomljenega apnenca na svetu. Med izkopavanji so v njej  odkrili zlato kraljevo \xc5\xbeezlo, okra\xc5\xa1eno s karneoli, in ve\xc4\x8d \xc4\x8dudovito izdelanih kamnitih lon\xc4\x8dkov s pozla\xc4\x8denimi pokrov\xc4\x8dki, ki so jih roparji grobov o\xc4\x8ditno spregledali. Med drugimi najdenimi predmeti je bilo orodje iz kremena in bakra,  bakrena in kamnita posoda in glinasti vr\xc4\x8di, napolnjeni z \xc5\xbeitom in sadjem, drobni glazirani predmeti, koralde iz karneolov, modeli orodij, iz lo\xc4\x8dja pleteni predmeti in veliko  pe\xc4\x8datov. _NEWLINE_Kasekemvi je zgradil trdnjavo v Nehenu in Abidu, ki je zdaj znana kot Shunet ez Zebib. Zgradil je morda tudi Gisr el-Mudir v Sakari.  Pokopan je bil v nekropoli v Umm el-Qa'abu.\n_START_SECTION_\nDru\xc5\xbeina\n_START_PARAGRAPH_\nKasekemvijeva  \xc5\xbeena je bila kraljica Nimathap, mati Djoserja in njegove \xc5\xbeene Hetefernebti. Kasekemvijev sin je bil morda tudi Sanahte."